Tájékoztató

az

Előzetes Elektronikus Engedélyregisztrációs Rendszer (BiReg) bevezetéséről

|  |  |
| --- | --- |
|  |  |

Az Innovációs és Technológiai Minisztérium a nemzetközi közúti áruszállításhoz használt bilaterális és multilaterális engedélyek jogszerű felhasználásának ellenőrzése és nyomon követhetősége céljából elektronikus rendszert (BiReg) hozott létre, melynek használata a 261/2011. (XII.7.) Kormányrendeletben meghatározottak szerint kötelező.

A BiReg rendszer használatával kapcsolatos információk az alábbiak:

1. Cégregisztráció

A BiReg rendszer használatához a vállalkozásnak regisztrálnia kell a rendszerbe (ezt hívjuk cégregisztrációnak). A cégregisztráció során meg kell adni a vállalkozás nevét, székhelyét, elérhetőségeit, a közösségi engedély vagy a nemzetközi áruszállításra feljogosító engedély számát, valamint meg kell határozni a - céget a BiReg rendszerben azonosító egyedi - cégazonosítót. A cégregisztráció feltétlenül szükséges a BiReg rendszerbe való további regisztráció elvégzéséhez.

Az ügyintézői jogosultsággal rendelkező felhasználók előzetesen felvihetik a fuvarfeladatokhoz használt gépjárművek és pótkocsik alapadatait.

2. Fuvarregisztráció

A vállalkozás valamely ügyintézői jogosultsággal rendelkező felhasználójának minden esetben regisztrálnia kell a fuvarozási műveletet (ezt hívjuk fuvarregisztrációnak).

* Magyarországra irányuló fuvarozási művelet esetén Magyarország területére történő belépés előtt, vagy
* Magyarországról induló fuvarozási művelet esetén Magyarország területén történő felrakodás megkezdése előtt.
* Magyarországon történő áthaladás esetén Magyarországra történő belépés előtt.

A fuvarregisztráció során az adott fuvarozási művelet adatait (felrakóhely, lerakóhely és a jármű rendszáma és környezetvédelmi besorolása) kell megadni, melyek alapján a BiReg megállapítja, hogy a fuvarozási művelet Magyarországon engedélyköteles-e. A BiReg rendszerben azokat a fuvarfeladatokat tekintjük engedélykötelesnek, melyhez kétoldalú egyezmény alapján kiadott árufuvarozói engedély (a továbbiakban: bilaterális engedély), CEMT engedély vagy kabotázs engedély szükséges, ezen esetekben meg kell adni, hogy milyen típusú és sorszámú engedély használatára kerül sor, továbbá az engedélyről készült fotót fel kell tölteni a rendszerbe.

A sikeresen elmentett fuvarregisztrációhoz a rendszer egy BiReg azonosítót generál, mely az ügyintéző e-mail címére levélben is elküldésre kerül.

3. Események rögzítése

Az egyes fuvarregisztrációhoz eseményeket kell rögzíteni, amennyiben engedélyköteles fuvarfeladatot végez. Az eseményrögzítés kabotázsművelet esetén is kötelező, ekkor a kabotázst megelőző Magyarországra irányuló fuvarfeladatra és a Magyarország elhagyására irányuló nemzetközi fuvarfeladathoz tartozóan is eseményrögzítési kötelezettség áll fenn.

Az események fajtái:

* Magyarország területére történő belépés,
* Magyarország területén történő lerakodás,
* Magyarország területén történő felrakodás,
* Magyarország területéről történő kilépés.

Az eseményrögzítéshez meg kell adni a jármű rendszámát, majd ki kell választani a megfelelő fuvarregisztrációt, ezután adható meg az esemény helyszíne, valamint a kilométeróra állása. Az eseményrögzítés megegyezik a jelenlegi engedélykezelési kötelezettséggel.

A magyarországi fel- és lerakóhelyeknek jelenleg az engedélyen kell rögzíteniük a fel- vagy lerakodás megtörténtét, a BiReg rendszerben engedélykezelési kötelezettségük nincs.

A BiReg rendszer a [www.bireg.gov.hu](http://www.bireg.gov.hu)/bireg linken angol, német és orosz nyelven érhető el. Használatához internetkapcsolattal rendelkező számítógépen és/vagy mobileszközön (okostelefon, tablet) futó böngészőre van szükség. A támogatott böngészők: Microsoft Edge, Google Chrome, Mozilla Firefox, Safari.

**2021. február 1-től** a BiReg rendszer használatával kapcsolatban az alábbi elérhetőségeken informálódhat:

email: info@bireg.info.hu

telefon: +36-1/510-0505

|  |  |
| --- | --- |
| **Bireg regisztrációs kötelezettség** |   |
| **Jármű honossága** | **Viszonylat (export-import)** | **Kötelezettség** |   |
| Európai Unió tagállamából származó jármű (vontató) | Magyarország-bármely EU tagállam+Svájc+ Egyesült Királyság | NINCS |   |
| Európai Unió tagállamából származó jármű (vontató) | Magyarország-EU-n kívüli országok (azaz nem az előző csoportba tartozó) | VAN | 3. országos fuvarozásnak minősül, azaz engedélyköteles |
| Európai Unió tagállamából származó jármű (vontató) | Magyarország-EU-n kívüli országok (azaz nem az előző csoportba tartozó) | NINCS | 3. országos fuvarozás engedélymentessége esetén  |
| 3. országos fuvarozó | Magyarország-bármely ország | VAN | engedélyköteles viszonylatok |
| 3. országos fuvarozó | Magyarország-bármely ország | NINCS | liberalizált, engedélymentes viszonylatoknál |

Budapest, 2021. január